《送监郡库克楚通议公致仕归维扬一十二韵》
元代·黄镇成

近郡称良牧，如公实罕伦。处家原俭朴，施政本宽仁。

不扰心如水，无私化若神。镇浮安属吏，持重协同寅。

忆昨虞汀寇，烦公抚邵民。孤城存保障，列壁静风尘。

课最逾三载，生灵煦一春。村村田悉垦，户户粟皆陈。

大府方交剡，高情自乞身。攀辕徒拥霸，遮道莫留恂。

淮海通诸夏，溪山望七闽。作诗无溢美，端不愧风人。

作者简介：黄镇成（1287－1362）字元镇，号存存子、紫云山人、秋声子、学斋先生等。邵武（今福建邵武县）人，元代山水田园诗人，与黄清老（邵武故县人）被后人并称为“诗人二黄”。初屡荐不就，遍游楚汉齐鲁燕赵等地，后授江南儒学提举，未上任而卒。著有《秋声集》四卷、《尚书通考》十卷。